title: Εκτελεστικός κανονισμός (ΕΕ) αριθ. 984/2012 της Επιτροπής, της 24ης Οκτωβρίου 2012 , σχετικά με την τροποποίηση του κανονισμού (ΕΚ) αριθ. 391/2007 για τη θέσπιση λεπτομερειακών κανόνων εφαρμογής του κανονισμού (ΕΚ) αριθ. 861/2006, αναφορικά με τις δαπάνες που αναλαμβάνουν τα κράτη μέλη για την εφαρμογή των καθεστώτων παρακολούθησης και ελέγχου στο πλαίσιο της κοινής αλιευτικής πολιτικής

text:
               25.10.2012

               EL

               Επίσημη Εφημερίδα της Ευρωπαϊκής Ένωσης

               L 295/9

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 984/2012 ΤΗΣ ΕΠΙΤΡΟΠΉΣ
   της 24ης Οκτωβρίου 2012
   σχετικά με την τροποποίηση του κανονισμού (ΕΚ) αριθ. 391/2007 για τη θέσπιση λεπτομερειακών κανόνων εφαρμογής του κανονισμού (ΕΚ) αριθ. 861/2006, αναφορικά με τις δαπάνες που αναλαμβάνουν τα κράτη μέλη για την εφαρμογή των καθεστώτων παρακολούθησης και ελέγχου στο πλαίσιο της κοινής αλιευτικής πολιτικής
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη: τη συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 861/2006 του Συμβουλίου, της 22ας Μαΐου 2006, για τη θέσπιση κοινοτικών χρηματοδοτικών μέτρων για την εφαρμογή της κοινής αλιευτικής πολιτικής καθώς και στον τομέα του Δικαίου της Θάλασσας (1), και ιδίως το άρθρο 8 παράγραφος 2,
   Εκτιμώντας τα ακόλουθα:

               (1)

               Από το 1990 η Ένωση χρηματοδοτεί δράσεις των κρατών μελών προκειμένου για τον έλεγχο της αλιείας και της εφαρμογής των κανόνων, σύμφωνα με τους στόχους που έχουν οριστεί στον κανονισμό (ΕΚ) αριθ. 2371/2002 της 20ής Δεκεμβρίου 2002 του Συμβουλίου, για τη διατήρηση και βιώσιμη εκμετάλλευση των αλιευτικών πόρων στο πλαίσιο της Κοινής Αλιευτικής Πολιτικής (2).

               (2)

               Ο κανονισμός (ΕΚ) αριθ. 861/2006 προβλέπει, μεταξύ άλλων ενεργειών, ενωσιακά μέτρα χρηματοδότησης δαπανών για έλεγχο, επιθεώρηση και επιτήρηση της αλιείας κατά το χρονικό διάστημα από το 2007 έως το 2013. Ο κανονισμός (ΕΚ) αριθ. 391/2007 (3) της Επιτροπής θεσπίζει λεπτομερείς κανόνες εφαρμογής των μέτρων αυτών.

               (3)

               Ο κανονισμός (ΕΕ) αριθ. 693/2011 του Ευρωπαϊκού Κοινοβουλίου και του Συμβουλίου (4) τροποποίησε την προθεσμία κατά την οποία τα κράτη μέλη οφείλουν να γνωστοποιούν στην Επιτροπή το ετήσιο πρόγραμμα ελέγχου της αλιείας.

               (4)

               Για λόγους απλούστευσης και δεδομένου του χαμηλού κόστους ορισμένων επενδύσεων, ενδείκνυται να γίνονται δεκτά σχέδια κάτω των 40 000 ευρώ δίχως να ζητείται αιτιολόγηση από τα κράτη μέλη.

               (5)

               Οι κανόνες που αφορούν τα συνοδευτικά έγγραφα των αιτήσεων προχρηματοδότησης πρέπει να ευθυγραμμίζονται με τις συναφείς διατάξεις που προβλέπονται στον κανονισμό (ΕΚ, Ευρατόμ) αριθ. 2342/2002 της Επιτροπής, της 23ης Δεκεμβρίου 2002, για τη θέσπιση των κανόνων εφαρμογής του κανονισμού (EK, Ευρατόμ) αριθ. 1605/2002 του Συμβουλίου, για τη θέσπιση του Δημοσιονομικού Κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (5).

               (6)

               Βάσει της αρχής για χρηστή δημοσιονομική διαχείριση τα κράτη μέλη χρειάζονται σαφείς κατευθύνσεις σχετικά με τους κανόνες που πρέπει να ακολουθούν ώστε να λαμβάνουν χρηματοδοτική ενίσχυση από την Ένωση για δαπάνες που άπτονται μέτρων ελέγχου της αλιείας και εφαρμογής αυτών.

               (7)

               Οι κανόνες που ισχύουν για την ενωσιακή χρηματοδοτική συμμετοχή στα εθνικά προγράμματα ελέγχου πρέπει να απλουστευθούν και να αποσαφηνιστούν.

               (8)

               Οι επενδύσεις που έχουν σχέση με δραστηριότητες ελέγχου και εφαρμογής δύνανται να διεξάγονται από τις αρμόδιες εθνικές αρχές, από διοικητικούς φορείς ή από τον ιδιωτικό τομέα. Η δήλωση δαπάνης πρέπει να προσαρμοστεί αναλόγως.

               (9)

               Ως εκ τούτου, ο κανονισμός (ΕΚ) αριθ. 391/2007 θα πρέπει να τροποποιηθεί αναλόγως.

               (10)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής αλιείας και υδατοκαλλιέργειας,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΚ) αριθ. 391/2007 τροποποιείται ως εξής:

               (1)

               Στο άρθρο 3 η παράγραφος 1 αντικαθίσταται από το ακόλουθο κείμενο:
               «1.   Μέχρι τις 15 Νοεμβρίου του έτους που προηγείται του έτους εφαρμογής, τα κράτη μέλη που επιθυμούν συγχρηματοδότηση για δαπάνες που πραγματοποιούν σύμφωνα με το άρθρο 8 στοιχείο α) του κανονισμού (ΕΚ) αριθ. 861/2006, κοινοποιούν στην Επιτροπή ετήσιο πρόγραμμα ελέγχου της αλιείας.»

               (2)

               Στο άρθρο 5 το στοιχείο γ) απαλείφεται.

               (3)

               Στο άρθρο 10 ο τίτλος αντικαθίσταται από τον τίτλο: «Προχρηματοδότηση».

               (4)

               Στο άρθρο 10 παράγραφος 1 η λέξη «προκαταβολή» αντικαθίσταται από τη λέξη «Προχρηματοδότηση».

               (5)

               Στο άρθρο 10 η παράγραφος 2 αντικαθίσταται από το ακόλουθο κείμενο:
               «2.   Η προχρηματοδότηση καταβάλλεται είτε με βάση σύμβαση που συνάπτεται μεταξύ των συναφών διοικητικών αρχών και του προμηθευτή είτε με βάση οιαδήποτε συνοδευτικά έγγραφα με τα οποία καθίσταται δυνατός ο έλεγχος της τήρησης των όρων των έργων που αναφέρονται στην παράγραφο 1 από τις χρηματοδοτούμενες δράσεις.»

               (6)

               Στο παράρτημα IV στοιχείο α) το σημείο iv) αντικαθίσταται από το ακόλουθο κείμενο:

                           «iv)

                           Έξοδα μετακίνησης επιθεωρητών, εισαγγελέων, δικαστών και αλιέων που παρακολουθούν τα μαθήματα, καθώς και έξοδα των εκπαιδευτών.»

               (7)

               Το παράρτημα V τροποποιείται ως εξής:

                           α)

                           το στοιχείο η) αντικαθίσταται από το ακόλουθο κείμενο:

                                       «η)

                                       Δαπάνες για τη μισθοδοσία του προσωπικού των εθνικών δημόσιων υπηρεσιών και αποζημιώσεις»·

                           β)

                           το ακόλουθο στοιχείο θ) προστίθεται:

                                       «(i)

                                       Επιδοτήσεις .»

               (8)

               Στο παράρτημα VI το σημείο (x) αντικαθίσταται από το ακόλουθο κείμενο:

                           «(x)

                           Σε περίπτωση κατάρτισης και σεμιναρίων, αναγράφονται πληροφορίες σχετικά με το θέμα, τον ομιλητή και κατάλογος με τους συμμετέχοντες καθώς και η ημερομηνία και ο τόπος της κατάρτισης.»

               (9)

               Το παράρτημα VII αντικαθίσταται από το κείμενο του παραρτήματος του παρόντος κανονισμού.

         Άρθρο 2
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τις Συνθήκες.
      Βρυξέλλες, 24 Οκτωβρίου 2012.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 160 της 14.6.2006, σ. 1.

      (2)  ΕΕ L 358 της 31.12.2002, σ. 59.

      (3)  ΕΕ L 97 της 12.04.2007, σ. 30.

      (4)  ΕΕ L 192 της 22.07.2011, σ. 33.

      (5)  ΕΕ L 248 της 16.09.2002, σ. 1.

      ΠΑΡΑΡΤΗΜΑ

            «ΠΑΡΑΡΤΗΜΑ VII

               Δήλωση δαπανών

            ΔΑΠΑΝΕΣ (1) ΓΙΑ ΤΗΝ ΕΚΤΕΛΕΣΗ ΤΟΥ ΕΘΝΙΚΟΥ ΠΡΟΓΡΑΜΜΑΤΟΣ ΠΕΡΙ ΕΦΑΡΜΟΓΗΣ ΤΩΝ ΣΥΣΤΗΜΑΤΩΝ ΕΛΕΓΧΟΥ, ΕΠΙΘΕΩΡΗΣΗΣ ΚΑΙ ΕΠΙΤΗΡΗΣΗΣ ΤΗΣ ΑΛΙΕΥΤΙΚΗΣ ΔΡΑΣΤΗΡΙΟΤΗΤΑΣ
            που αναφέρεται στο άρθρο 11 του κανονισμού (ΕΚ) αριθ. 391/2007 της Επιτροπής·
            Απόφαση της Επιτροπής της …. . αριθ._
            Εθνικός αριθμός αναφοράς (εάν υπάρχει) _
            Ο υπογεγραμμένος, ως αντιπρόσωπος της (όνομα της αρμόδιας αρχής), η οποία είναι υπεύθυνη για τις σχετικές δημοσιονομικές διαδικασίες και διαδικασίες ελέγχου, πιστοποιώ με την παρούσα, και μετά από έλεγχο, ότι όλα τα ποσά που εμφαίνονται κατωτέρω αντιπροσωπεύουν το σύνολο των δαπανών που πραγματοποιήθηκαν κατά το έτος 20, σύμφωνα με την εθνική νομοθεσία η οποία διέπει έργα που έχουν εγκριθεί και συσχετίζονται με μέτρα προβλεπόμενα στο άρθρο 8 στοιχείο α) του κανονισμού (ΕΚ) αριθ. 861/2006 του Συμβουλίου:

                        α)

                        Τεχνολογία υπολογιστών και δίκτυα IT (τεχνολογιών της πληροφορίας)

                        _ΕΥΡΩ (2)

                        β)

                        Συσκευές τηλεπαρακολούθησης και ηλεκτρονικές συσκευές καταγραφής και αναφοράς δεδομένων

                        _ΕΥΡΩ

                        γ)

                        Πιλοτικά έργα που έχουν σχέση με νέες τεχνολογίες

                        _ΕΥΡΩ

                        δ)

                        Προγράμματα κατάρτισης και ανταλλαγής δημόσιων υπαλλήλων από τις υπηρεσίες ελέγχου

                        _ΕΥΡΩ

                        ε)

                        Πιλοτικά συστήματα επιθεώρησης και παρατηρητών

                        _ΕΥΡΩ

                        στ)

                        Αξιολόγηση δημόσιων δαπανών ελέγχου της αλιευτικής δραστηριότητας

                        _ΕΥΡΩ

                        ζ)

                        Σεμινάρια και ενημέρωση

                        _ΕΥΡΩ

                        η)

                        Αγορά και εκσυγχρονισμός πλωτών και εναέριων μέσων

                        _ΕΥΡΩ

                        ΣΥΝΟΛΟ

                        _ΕΥΡΩ

                  Βεβαιώνω επίσης ότι η δήλωση δαπανών είναι ακριβής και ότι η αίτηση πληρωμής λαμβάνει υπόψη τυχόν πραγματοποιηθείσες ανακτήσεις.
            Όλες οι πράξεις που έγιναν ανταποκρίνονται στους στόχους του κανονισμού αριθ. 861/2006 και του κανονισμού (ΕΚ) αριθ. 391/2007 και είναι σύμφωνες με τις διατάξεις του κανονισμού (ΕΚ) αριθ. 2371/2002 αναφορικά κυρίως με:

                        —

                        Προϊόντα που πληρούν τους όρους του κανονισμού (ΕΚ) αριθ. 391/2007. Σε περίπτωση δημόσιων συμβάσεων, πιστοποιώ ότι οι συμβάσεις ανατέθηκαν στον υποψήφιο που προσέφερε την καλύτερη σχέση τιμής-ποιότητας, και ότι υπήρξε ταυτόχρονα μέριμνα ώστε να αποφευχθεί οιαδήποτε σύγκρουση συμφερόντων ως προς τις αρχές της διαφάνειας και της ίσης μεταχείρισης και, όπου αυτό ήταν εφικτό, να τηρηθεί η κοινοτική νομοθεσία που διέπει τον συντονισμό των διαδικασιών ανάθεσης συμβάσεων δημόσιων έργων, προμηθειών και υπηρεσιών.

                        —

                        Με την εφαρμογή των διαδικασιών διαχείρισης και ελέγχου που σκοπό έχουν να επαληθεύεται εάν όντως παρασχέθηκαν τα προϊόντα και οι υπηρεσίες που συγχρηματοδοτήθηκαν και εάν όντως πραγματοποιήθηκαν οι σχετικές δαπάνες, με στόχο να προλαμβάνονται, να εντοπίζονται και να διορθώνονται τυχόν παρατυπίες, να διώκεται η απάτη και να ανακτώνται ποσά αχρεωστήτως καταβληθέντα.

                  Τέλος, πιστοποιώ ότι έχω λάβει/δεν έχω (3) λάβει προκαταβολή για τα προαναφερόμενα μέτρα _.
            Η δήλωση δαπανών είναι ορθή.
            Ημερομηνία
            Όνομα με κεφαλαία γράμματα, σφραγίδα και ιδιότητα και υπογραφή της αρμόδιας αρχής

         (1)  Οι επενδύσεις που αναφέρονται στο άρθρο 8 στοιχείο α) (i) του κανονισμού 861/2006 δύνανται να διεξάγονται από τις αρμόδιες εθνικές αρχές, από διοικητικούς φορείς ή από τον ιδιωτικό τομέα.

         (2)  Με ακρίβεια δύο δεκαδικών ψηφίων.

         (3)  Διαγράψτε την περιττή ένδειξη.»


title: Εκτελεστικός κανονισμός (ΕΕ) αριθ. 316/2013 της Επιτροπής, της 5ης Απριλίου 2013 , για τον καθορισμό του συντελεστή κατανομής που εφαρμόζεται στις αιτήσεις πιστοποιητικών εισαγωγής ελαιόλαδου οι οποίες υποβλήθηκαν από την 1η Απριλίου έως την 2α Απριλίου 2013 στο πλαίσιο της τυνησιακής δασμολογικής ποσόστωσης και για την αναστολή έκδοσης πιστοποιητικών εισαγωγής για τον μήνα Απρίλιο του 2013

text:
               6.4.2013

               EL

               Επίσημη Εφημερίδα της Ευρωπαϊκής Ένωσης

               L 97/3

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 316/2013 ΤΗΣ ΕΠΙΤΡΟΠΉΣ
   της 5ης Απριλίου 2013
   για τον καθορισμό του συντελεστή κατανομής που εφαρμόζεται στις αιτήσεις πιστοποιητικών εισαγωγής ελαιόλαδου οι οποίες υποβλήθηκαν από την 1η Απριλίου έως την 2α Απριλίου 2013 στο πλαίσιο της τυνησιακής δασμολογικής ποσόστωσης και για την αναστολή έκδοσης πιστοποιητικών εισαγωγής για τον μήνα Απρίλιο του 2013
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («ενιαίος κανονισμός ΚΟΑ») (1),
   Έχοντας υπόψη τον κανονισμό (ΕΚ) αριθ. 1301/2006 της Επιτροπής, της 31ης Αυγούστου 2006, για τη θέσπιση κοινών κανόνων για τον τρόπο διαχείρισης των δασμολογικών ποσοστώσεων εισαγωγής γεωργικών προϊόντων των οποίων η διαχείριση πραγματοποιείται με σύστημα πιστοποιητικών εισαγωγής (2), και ιδίως το άρθρο 7 παράγραφος 2,
   Εκτιμώντας τα ακόλουθα:

               (1)

               Δυνάμει του άρθρου 3 παράγραφοι 1 και 2 του πρωτοκόλλου αριθ. 1 (3) της ευρωμεσογειακής συμφωνίας σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας της Τυνησίας, αφετέρου (4), ανοίγεται δασμολογική ποσόστωση με μηδενικό δασμό για την εισαγωγή μη κατεργασμένου ελαιόλαδου των κωδικών ΣΟ 1509 10 10 και 1509 10 90 που παράγεται εξ ολοκλήρου στην Τυνησία και μεταφέρεται από τη χώρα αυτή απευθείας στην Ευρωπαϊκή Ένωση εντός του ορίου που προβλέπεται για κάθε έτος.

               (2)

               Το άρθρο 2 παράγραφος 2 του κανονισμού (ΕΚ) αριθ. 1918/2006 της Επιτροπής, της 20ής Δεκεμβρίου 2006, για το άνοιγμα και τον τρόπο διαχείρισης των δασμολογικών ποσοστώσεων για το ελαιόλαδο καταγωγής Τυνησίας (5), προβλέπει μηνιαία ποσοτικά όρια για την έκδοση πιστοποιητικών εισαγωγής.

               (3)

               Σύμφωνα με το άρθρο 3 παράγραφος 1 του κανονισμού (ΕΚ) αριθ. 1918/2006, υποβλήθηκαν αιτήσεις στις αρμόδιες αρχές για την έκδοση πιστοποιητικών εισαγωγής, για συνολική ποσότητα η οποία υπερβαίνει το όριο που προβλέπεται για τον μήνα Απρίλιο στο άρθρο 2 παράγραφος 2 του εν λόγω κανονισμού.

               (4)

               Υπό αυτές τις συνθήκες, η Επιτροπή οφείλει να καθορίσει έναν συντελεστή κατανομής που θα επιτρέπει την έκδοση πιστοποιητικών εισαγωγής κατ’ αναλογία της διαθέσιμης ποσότητας.

               (5)

               Δεδομένου ότι το όριο που αντιστοιχεί στον μήνα Απρίλιο έχει καλυφθεί, κανένα πιστοποιητικό εισαγωγής δεν επιτρέπεται να εκδοθεί για τον εν λόγω μήνα,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στις αιτήσεις έκδοσης πιστοποιητικών εισαγωγής που υποβλήθηκαν από την 1η Απριλίου έως την 2α Απριλίου 2013, δυνάμει του άρθρου 3 παράγραφος 1 του κανονισμού (ΕΚ) αριθ. 1918/2006, εφαρμόζεται συντελεστής κατανομής 29,360509 %.
   Η έκδοση πιστοποιητικών εισαγωγής για τις αιτούμενες ποσότητες από τις 8 Απριλίου 2013 αναστέλλεται για τον Απρίλιο του 2013.
   Άρθρο 2
   Ο παρών κανονισμός αρχίζει να ισχύει στις 6 Απριλίου 2013.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 5 Απριλίου 2013.

            Για την Επιτροπή, εξ ονόματος του Προέδρου,

         José Manuel SILVA RODRÍGUEZ

            Γενικός Διευθυντής Γεωργίας και Αγροτικής Ανάπτυξης

      (1)  ΕΕ L 299 της 16.11.2007, σ. 1.

      (2)  ΕΕ L 238 της 1.9.2006, σ. 13.

      (3)  ΕΕ L 97 της 30.3.1998, σ. 57.

      (4)  ΕΕ L 97 της 30.3.1998, σ. 2.

      (5)  ΕΕ L 365 της 21.12.2006, σ. 84.


title: Εκτελεστικός κανονισμός (ΕΕ) 2016/1451 της Επιτροπής, της 2ας Σεπτεμβρίου 2016, για καθορισμό των κατ' αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών

text:
               3.9.2016

               EL

               Επίσημη Εφημερίδα της Ευρωπαϊκής Ένωσης

               L 237/10

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/1451 ΤΗΣ ΕΠΙΤΡΟΠΉΣ
   της 2ας Σεπτεμβρίου 2016
   για καθορισμό των κατ' αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1),
   Έχοντας υπόψη τον εκτελεστικό κανονισμό (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (2), και ιδίως το άρθρο 136 παράγραφος 1,
   Εκτιμώντας τα ακόλουθα:

               (1)

               Ο εκτελεστικός κανονισμός (ΕΕ) αριθ. 543/2011 προβλέπει, κατ' εφαρμογή των αποτελεσμάτων των πολυμερών εμπορικών διαπραγματεύσεων του Γύρου της Ουρουγουάης, τα κριτήρια για τον καθορισμό από την Επιτροπή των κατ' αποκοπή τιμών εισαγωγής από τρίτες χώρες, για τα προϊόντα και τις περιόδους που ορίζονται στο παράρτημα XVI μέρος A του εν λόγω κανονισμού.

               (2)

               Η κατ' αποκοπή τιμή εισαγωγής υπολογίζεται κάθε εργάσιμη ημέρα, σύμφωνα με το άρθρο 136 παράγραφος 1 του εκτελεστικού κανονισμού (ΕΕ) αριθ. 543/2011, λαμβανομένων υπόψη των ημερήσιων μεταβλητών στοιχείων. Συνεπώς, ο παρών κανονισμός θα πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι κατ' αποκοπή τιμές εισαγωγής που αναφέρονται στο άρθρο 136 του εκτελεστικού κανονισμού (ΕΕ) αριθ. 543/2011 καθορίζονται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 2 Σεπτεμβρίου 2016.

            Για την Επιτροπή,

            εξ ονόματος του Προέδρου,

         Jerzy PLEWA

            Γενικός Διευθυντής Γεωργίας και Αγροτικής Ανάπτυξης

      (1)  ΕΕ L 347 της 20.12.2013, σ. 671.

      (2)  ΕΕ L 157 της 15.6.2011, σ. 1.

      ΠΑΡΑΡΤΗΜΑ

         Οι κατ' αποκοπή τιμές εισαγωγής για τον προσδιορισμό της τιμής εισόδου ορισμένων οπωροκηπευτικών

                  (ευρώ/100 kg)

                  Κωδικός ΣΟ

                  Κωδικός τρίτων χωρών (1)

                  Κατ' αποκοπή τιμή εισαγωγής

                  0702 00 00

                  MA

                  160,3

                  ZZ

                  160,3

                  0707 00 05

                  TR

                  116,3

                  ZZ

                  116,3

                  0709 93 10

                  TR

                  135,1

                  ZZ

                  135,1

                  0805 50 10

                  AR

                  170,1

                  CL

                  159,8

                  MA

                  157,0

                  TR

                  156,0

                  UY

                  150,7

                  ZA

                  167,8

                  ZZ

                  160,2

                  0806 10 10

                  EG

                  168,7

                  TR

                  127,7

                  ZZ

                  148,2

                  0808 10 80

                  AR

                  149,9

                  BR

                  106,9

                  CL

                  135,3

                  CN

                  98,0

                  NZ

                  128,2

                  US

                  141,5

                  ZA

                  86,0

                  ZZ

                  120,8

                  0808 30 90

                  AR

                  90,5

                  CL

                  103,0

                  TR

                  136,6

                  ZA

                  82,9

                  ZZ

                  103,3

                  0809 30 10 , 0809 30 90

                  TR

                  130,7

                  ZZ

                  130,7

         (1)  Ονοματολογία των χωρών που ορίζεται στον κανονισμό (ΕΕ) αριθ. 1106/2012 της Επιτροπής, της 27ης Νοεμβρίου 2012, για την εφαρμογή του κανονισμού (ΕΚ) αριθ. 471/2009 του Ευρωπαϊκού Κοινοβουλίου και του Συμβουλίου για τις κοινοτικές στατιστικές του εξωτερικού εμπορίου με τις τρίτες χώρες, όσον αφορά την επικαιροποίηση της ονοματολογίας των χωρών και εδαφών (ΕΕ L 328 της 28.11.2012, σ. 7). Ο κωδικός «ZZ» αντιπροσωπεύει «άλλες χώρες καταγωγής».


title: Εκτελεστικός κανονισμός (ΕΕ) αριθ. 122/2012 της Επιτροπής, της 13ης Φεβρουαρίου 2012 , για την τροποποίηση του παραρτήματος του κανονισμού (ΕΕ) αριθ. 37/2010 σχετικά με φαρμακολογικώς δραστικές ουσίες και την ταξινόμησή τους όσον αφορά τα ανώτατα όρια καταλοίπων στα τρόφιμα ζωικής προέλευσης, όσον αφορά την ουσία μεθυλοπρεδνιζολόνη  Κείμενο που παρουσιάζει ενδιαφέρον για τον ΕΟΧ

text:
               14.2.2012

               EL

               Επίσημη Εφημερίδα της Ευρωπαϊκής Ένωσης

               L 40/2

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 122/2012 ΤΗΣ ΕΠΙΤΡΟΠΉΣ
   της 13ης Φεβρουαρίου 2012
   για την τροποποίηση του παραρτήματος του κανονισμού (ΕΕ) αριθ. 37/2010 σχετικά με φαρμακολογικώς δραστικές ουσίες και την ταξινόμησή τους όσον αφορά τα ανώτατα όρια καταλοίπων στα τρόφιμα ζωικής προέλευσης, όσον αφορά την ουσία μεθυλοπρεδνιζολόνη
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 470/2009 του Ευρωπαϊκού Κοινοβουλίου και του Συμβουλίου, της 6ης Μαΐου 2009, για θέσπιση κοινοτικών διαδικασιών για τον καθορισμό ορίων καταλοίπων των φαρμακολογικώς δραστικών ουσιών στα τρόφιμα ζωικής προέλευσης, για την κατάργηση του κανονισμού (ΕΟΚ) αριθ. 2377/90 του Συμβουλίου και την τροποποίηση της οδηγίας 2001/82/ΕΚ του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 726/2004 του Ευρωπαϊκού Κοινοβουλίου και του Συμβουλίου (1), και ιδίως το άρθρο 14 σε συνδυασμό με το άρθρο 17,
   Έχοντας υπόψη τη γνώμη του Ευρωπαϊκού Οργανισμού Φαρμάκων που διατυπώθηκε από την επιτροπή φαρμάκων για κτηνιατρική χρήση,
   Εκτιμώντας τα ακόλουθα:

               (1)

               Τα ανώτατα όρια καταλοίπων για τις φαρμακολογικώς δραστικές ουσίες οι οποίες προορίζονται να χρησιμοποιηθούν στην Ένωση σε κτηνιατρικά φάρμακα για τροφοπαραγωγικά ζώα ή σε βιοκτόνα προϊόντα που χρησιμοποιούνται στη ζωοτεχνία πρέπει να καθορίζονται σύμφωνα με τον κανονισμό (ΕΚ) αριθ. 470/2009.

               (2)

               Οι φαρμακολογικώς δραστικές ουσίες και η ταξινόμησή τους όσον αφορά τα ανώτατα όρια καταλοίπων στα τρόφιμα ζωικής προέλευσης καθορίζονται στο παράρτημα του κανονισμού (ΕΕ) αριθ. 37/2010 της Επιτροπής, της 22ας Δεκεμβρίου 2009, σχετικά με φαρμακολογικώς δραστικές ουσίες και την ταξινόμησή τους όσον αφορά τα ανώτατα όρια καταλοίπων στα τρόφιμα ζωικής προέλευσης (2).

               (3)

               Η ουσία μεθυλοπρεδνιζολόνη περιλαμβάνεται σήμερα στον πίνακα 1 του παραρτήματος του κανονισμού (ΕΕ) αριθ. 37/2010 ως επιτρεπόμενη ουσία για τα βοοειδή, όσον αφορά τους μυς, τον λιπώδη ιστό, το ήπαρ, τους νεφρούς και το γάλα. Η ισχύς των προσωρινών ανώτατων ορίων καταλοίπων (εφεξής «ΑΟΚ») της εν λόγω ουσίας που καθορίζονται για τα βοοειδή έληξε την 1η Ιουλίου 2011.

               (4)

               Υποβλήθηκαν και αξιολογήθηκαν συμπληρωματικά στοιχεία με βάση τα οποία η επιτροπή φαρμάκων για κτηνιατρική χρήση συνέστησε να καθοριστούν ως οριστικά τα προσωρινά ΑΟΚ για την ουσία μεθυλοπρεδνιζολόνη για το γάλα των βοοειδών.

               (5)

               Επομένως, η εγγραφή για την ουσία μεθυλοπρεδνιζολόνη στον πίνακα 1 του παραρτήματος του κανονισμού (ΕΕ) αριθ. 37/2010 πρέπει να τροποποιηθεί αναλόγως.

               (6)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής κτηνιατρικών φαρμάκων,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα του κανονισμού (ΕΕ) αριθ. 37/2010 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 13 Φεβρουαρίου 2012.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 152 της 16.6.2009, σ. 11.

      (2)  ΕΕ L 15 της 20.1.2010, σ. 1.

      ΠΑΡΑΡΤΗΜΑ
      Η εγγραφή για την ουσία μεθυλοπρεδνιζολόνη στον πίνακα 1 του παραρτήματος του κανονισμού (ΕΕ) αριθ. 37/2010 αντικαθίσταται από την ακόλουθη:

                     Φαρμακολογικώς δραστική ουσία

                     Κατάλοιπο-δείκτης

                     Ζωικά είδη

                     ΑΟΚ

                     Ιστοί-στόχοι

                     Άλλες διατάξεις
                     [σύμφωνα με το άρθρο 14 παράγραφος 7 του κανονισμού (ΕΚ) αριθ. 470/2009]

                     Θεραπευτική ταξινόμηση

                     «Μεθυλοπρεδνιζολόνη

                     Μεθυλοπρεδνιζολόνη

                     Βοοειδή

                     10 μg/kg

                     Μύες

                     Κορτικοειδή/Γλυκοκορτικοειδή»

                     10 μg/kg

                     Λιπώδης ιστός

                     10 μg/kg

                     Ήπαρ

                     10 μg/kg

                     Νεφροί

                     2 μg/kg

                     Γάλα


title: Εκτελεστικός κανονισμός (ΕΕ) αριθ. 725/2011 της Επιτροπής, της 25ης Ιουλίου 2011 , σχετικά με την καθιέρωση διαδικασίας για την έγκριση και πιστοποίηση καινοτομικών τεχνολογιών για τον περιορισμό των εκπομπών CO 2 από επιβατικά οχήματα κατ’ εφαρμογή του κανονισμού (ΕΚ) αριθ. 443/2009 του Ευρωπαϊκού Κοινοβουλίου και του Συμβουλίου  Κείμενο που παρουσιάζει ενδιαφέρον για τον ΕΟΧ

text:
               26.7.2011

               EL

               Επίσημη Εφημερίδα της Ευρωπαϊκής Ένωσης

               L 194/19

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 725/2011 ΤΗΣ ΕΠΙΤΡΟΠΉΣ
   της 25ης Ιουλίου 2011
   σχετικά με την καθιέρωση διαδικασίας για την έγκριση και πιστοποίηση καινοτομικών τεχνολογιών για τον περιορισμό των εκπομπών CO2 από επιβατικά οχήματα κατ’ εφαρμογή του κανονισμού (ΕΚ) αριθ. 443/2009 του Ευρωπαϊκού Κοινοβουλίου και του Συμβουλίου
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 443/2009 του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με τα πρότυπα επιδόσεων για τις εκπομπές από τα καινούργια επιβατικά αυτοκίνητα στο πλαίσιο της ολοκληρωμένης προσέγγισης της Κοινότητας για τη μείωση των εκπομπών CO2 από ελαφρά οχήματα (1), και ιδίως το άρθρο 12 παράγραφος 2,
   Εκτιμώντας τα ακόλουθα:

               (1)

               Για την προώθηση της ανάπτυξης και της έγκαιρης αφομοίωσης νέων και προηγμένων τεχνολογιών οχημάτων περιορισμένης εκπομπής CO2, ο κανονισμός (ΕΚ) αριθ. 443/2009 παρέχει σε κατασκευαστές και προμηθευτές τη δυνατότητα να υποβάλλουν αίτηση για την έγκριση ορισμένων καινοτομικών τεχνολογιών που συμβάλλουν στον περιορισμό των εκπομπών CO2 από επιβατικά οχήματα. Είναι κατά συνέπεια απαραίτητο να αποσαφηνιστούν τα κριτήρια για τον καθορισμό των τεχνολογιών που θα είναι επιλέξιμες ως οικολογικές καινοτομίες κατ’ εφαρμογή του εν λόγω κανονισμού.

               (2)

               Σύμφωνα με το άρθρο 12 παράγραφος 2 στοιχείο γ) του κανονισμού (ΕΚ) αριθ. 443/2009, τεχνολογίες που αποτελούν μέρος της ολοκληρωμένης προσέγγισης της Ένωσης, όπως περιγράφονται στην ανακοίνωση της Επιτροπής, της 7ης Φεβρουαρίου 2007, με τίτλο Αποτελέσματα της επανεξέτασης της κοινοτικής στρατηγικής για τη μείωση των εκπομπών CO2 από τα επιβατικά αυτοκίνητα και τα ελαφρά εμπορικά οχήματα (2) και στην ανακοίνωση της Επιτροπής, της 7ης Φεβρουαρίου 2007, με τίτλο «Ένα ανταγωνιστικό κανονιστικό πλαίσιο για την αυτοκινητοβιομηχανία για τον εικοστό πρώτο αιώνα» (3) και οι οποίες υπάγονται σε κανονιστική ρύθμιση στην ενωσιακή νομοθεσία, ή άλλες τεχνολογίες, η χρήση των οποίων είναι υποχρεωτική βάσει της ενωσιακής νομοθεσίας, δεν είναι επιλέξιμες ως οικολογικές καινοτομίες στο πλαίσιο του παρόντος κανονισμού. Στις τεχνολογίες αυτές περιλαμβάνονται συστήματα παρακολούθησης της πίεσης των ελαστικών, δείκτες της αντίστασης τριβής κύλισης των ελαστικών και δείκτες αλλαγής ταχύτητας που εμπίπτουν στο πεδίο εφαρμογής του κανονισμού (ΕΚ) αριθ. 661/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τις απαιτήσεις έγκρισης τύπου και γενικής ασφάλειας των οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (4) και, όσον αφορά την αντίσταση τριβής κύλισης των ελαστικών, του κανονισμού (ΕΚ) αριθ. 1222/2009 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, σχετικά με τη σήμανση των ελαστικών επισώτρων αναφορικά με την εξοικονόμηση καυσίμου και άλλες ουσιώδεις παραμέτρους (5).

               (3)

               Τεχνολογίες που ήδη από καιρού είναι διαδεδομένες στην αγορά δεν μπορούν να θεωρηθούν καινοτομικές κατά την έννοια του άρθρου 12 του κανονισμού (ΕΚ) αριθ. 443/2009 και δεν πρέπει να είναι επιλέξιμες ως οικολογικές καινοτομίες. Για να δημιουργηθούν τα σωστά κίνητρα, είναι ενδεδειγμένο να περιοριστεί το επίπεδο διείσδυσης μιας νέας τεχνολογίας στην αγορά στο εξειδικευμένο τμήμα της, όπως ορίζεται στο άρθρο 11 παράγραφος 4 του κανονισμού (ΕΚ) αριθ. 443/2009 και ως αφετηρία να χρησιμοποιείται το έτος 2009. Τα όρια αυτά πρέπει να αποτελέσουν αντικείμενο αναθεώρησης, το αργότερο το 2015.

               (4)

               Για την προώθηση τεχνολογιών με τις μεγαλύτερες δυνατότητες μείωσης των εκπομπών CO2 από τα επιβατικά αυτοκίνητα, και ιδίως για την ανάπτυξη καινοτομικών τεχνολογιών πρόωσης, πρέπει να είναι επιλέξιμες μόνον οι τεχνολογίες που είναι εγγενείς στη λειτουργία μεταφοράς του οχήματος και που συμβάλλουν σημαντικά στη βελτίωση της συνολικής κατανάλωσης ενέργειας του οχήματος. Τεχνολογίες επικουρικές στο σκοπό αυτό ή που αποσκοπούν στη βελτίωση της άνεσης του οδηγού ή των επιβατών δεν πρέπει να είναι επιλέξιμες.

               (5)

               Σύμφωνα με τον κανονισμό (ΕΚ) αριθ. 443/2009, αιτήσεις μπορούν να υποβληθούν τόσο από κατασκευαστές, όσο και από προμηθευτές. Στην αίτηση πρέπει να συνυποβάλλονται τα απαραίτητα αποδεικτικά στοιχεία αναφορικά με την πλήρη κάλυψη των κριτηρίων επιλεξιμότητας, συμπεριλαμβανομένης μεθόδου για τη μέτρηση της εξοικονόμησης εκπομπών CO2 που επιτυγχάνει η καινοτομική τεχνολογία.

               (6)

               Η εξοικονόμηση εκπομπών CO2 που προέρχεται από οικολογική καινοτομία πρέπει να είναι μετρήσιμη με ικανοποιητικό βαθμό ακρίβειας. Η εν λόγω ακρίβεια μπορεί να επιτευχθεί μόνο εφόσον η εξοικονόμηση ανέρχεται σε 1 g CO2/km ή περισσότερο.

               (7)

               Εφόσον η εξοικονόμηση εκπομπών CO2 μιας τεχνολογίας εξαρτάται από τη συμπεριφορά του οδηγού ή από άλλους παράγοντες, εκτός ελέγχου του αιτούντος, η εν λόγω τεχνολογία δεν πρέπει να είναι καταρχήν επιλέξιμη ως οικολογική καινοτομία, εκτός εάν είναι εφικτές, βάσει ισχυρών και ανεξάρτητων στατιστικών στοιχείων, επαληθεύσιμες παραδοχές ως προς τη συμπεριφορά του μέσου οδηγού.

               (8)

               Στον τυποποιημένο κύκλο δοκιμών που χρησιμοποιείται για τη μέτρηση των εκπομπών CO2 από ένα όχημα με σκοπό την έγκριση τύπου δεν τεκμηριώνεται όλη η εξοικονόμηση που μπορεί να αποδοθεί σε ορισμένες τεχνολογίες. Για τη δημιουργία των σωστών καινοτομικών κινήτρων, πρέπει, στον υπολογισμό της συνολικής εξοικονόμησης CO2, να λαμβάνεται υπόψη μόνο η εξοικονόμηση που δεν καταγράφεται στον τυποποιημένο κύκλο δοκιμών.

               (9)

               Κατά την τεκμηρίωση της εξοικονόμησης CO2 πρέπει να γίνεται σύγκριση μεταξύ ίδιων οχημάτων, με και χωρίς την οικολογική καινοτομία. Η μέθοδος δοκιμών πρέπει να εξασφαλίζει επαληθεύσιμες, επαναλήψιμες και συγκρίσιμες μετρήσεις. Για την εξασφάλιση ισότιμων συνθηκών, εφόσον δεν υφίσταται συμφωνημένος και ρεαλιστικότερος κύκλος οδήγησης, ως κοινή αναφορά πρέπει να χρησιμοποιούνται τα πρότυπα οδήγησης στον Νέο κύκλο ευρωπαϊκής οδήγησης, όπως αυτά αναφέρονται στον κανονισμό της Επιτροπής (ΕΚ) αριθ. 692/2008, της 18ης Ιουλίου 2008, για την εφαρμογή και την τροποποίηση του κανονισμού (ΕΚ) αριθ. 715/2007 του Ευρωπαϊκού Κοινοβουλίου και του Συμβουλίου που αφορά την έγκριση τύπου μηχανοκίνητων οχημάτων όσον αφορά εκπομπές από ελαφρά επιβατηγά και εμπορικά οχήματα (Euro 5 και Euro 6) και σχετικά με την πρόσβαση σε πληροφορίες επισκευής και συντήρησης οχημάτων (6). Η μέθοδος δοκιμών πρέπει να βασίζεται σε μετρήσεις με δυναμόμετρο πλαισίου ή σε μοντελοποίηση ή προσομοίωση, εφόσον οι εν λόγω μέθοδοι παρέχουν καλύτερα και ακριβέστερα αποτελέσματα.

               (10)

               Η Επιτροπή πρέπει να παρέχει κατευθύνσεις για την κατάρτιση της αίτησης και για τις μεθόδους δοκιμών, επικαιροποιώντας τακτικά τις εν λόγω κατευθύνσεις, ώστε να συνεκτιμάται η κτηθείσα πείρα από την αξιολόγηση διάφορων αιτήσεων.

               (11)

               Σύμφωνα με τον κανονισμό (ΕΚ) αριθ. 443/2009, η αίτηση συνοδεύεται από έκθεση επαλήθευσης που συντάσσεται από ανεξάρτητο και πιστοποιημένο φορέα. Ο εν λόγω φορέας πρέπει να είναι τεχνική υπηρεσία κατηγορίας A ή B, όπως αναφέρεται στην οδηγία 2007/46/ΕΚ του Ευρωπαϊκού Κοινοβουλίου και του Συμβουλίου, της 5ης Σεπτεμβρίου 2007, για τη θέσπιση πλαισίου για την έγκριση των μηχανοκίνητων οχημάτων και των ρυμουλκουμένων τους και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (7). Ωστόσο, για να εξασφαλιστεί η ανεξαρτησία του φορέα, τεχνικές υπηρεσίες που ορίζονται σύμφωνα με το άρθρο 41 παράγραφος 6 της εν λόγω οδηγίας δεν θεωρούνται ανεξάρτητος και πιστοποιημένος φορέας υπό την έννοια του παρόντος κανονισμού. Μαζί με την έκθεση επαλήθευσης, ο φορέας καταθέτει συναφή απόδειξη της ανεξαρτησίας του από τον αιτούντα.

               (12)

               Για να εξασφαλιστεί η αποτελεσματική καταχώριση και παρακολούθηση της συγκεκριμένης εξοικονόμησης για μεμονωμένα οχήματα, πρέπει η εξοικονόμηση να πιστοποιηθεί ως μέρος της έγκρισης τύπου ενός οχήματος, ενώ η συνολική εξοικονόμηση πρέπει να περιληφθεί στο πιστοποιητικό συμμόρφωσης, σύμφωνα με την οδηγία 2007/46/ΕΚ.

               (13)

               Η Επιτροπή πρέπει να έχει τη δυνατότητα ad hoc επαλήθευσης της πιστοποιημένης συνολικής εξοικονόμησης για μεμονωμένα οχήματα. Όπου είναι προφανές ότι η πιστοποιημένη εξοικονόμηση δεν ανταποκρίνεται στο επίπεδο εξοικονόμησης που προκύπτει από την απόφαση για έγκριση μιας τεχνολογίας ως οικολογικής καινοτομίας, πρέπει η Επιτροπή να είναι σε θέση να μη λαμβάνει υπόψη την πιστοποιημένη εξοικονόμηση εκπομπών CO2 για τον υπολογισμό των μέσων ειδικών εκπομπών CO2. Ο κατασκευαστής πρέπει, ωστόσο, να διαθέτει περιορισμένη χρονική περίοδο κατά τη διάρκεια της οποίας δύναται να αποδείξει ότι οι πιστοποιημένες τιμές είναι ακριβείς.

               (14)

               Για να διασφαλιστεί η διαφάνεια της διαδικασίας αιτήσεων, πρέπει να παρέχονται στο κοινό συνοπτικές πληροφορίες σχετικά με τις αιτήσεις για έγκριση καινοτομικών τεχνολογιών, καθώς και σχετικά με τις μεθόδους δοκιμών. Μετά την έγκρισή τους, οι μέθοδοι δοκιμών πρέπει να είναι δημόσια προσβάσιμες. Κατά περίπτωση ισχύουν οι εξαιρέσεις στον δικαίωμα πρόσβασης του κοινού στα έγγραφα, όπως αυτές ορίζονται στον κανονισμό (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (8).

               (15)

               Σύμφωνα με το άρθρο 13 παράγραφος 3 του κανονισμού (ΕΚ) αριθ. 443/2009, από την ημερομηνία εφαρμογής αναθεωρημένης διαδικασίας για τη μέτρηση των εκπομπών CO2, οι καινοτομικές τεχνολογίες ενδέχεται να μην υπάγονται πλέον στη διαδικασία έγκρισης που ορίζεται στον εν λόγω κανονισμό. Για τη διασφάλιση ενδεδειγμένης διαδικασίας σταδιακής κατάργησης των μορίων οικολογικής καινοτομίας που εκδίδονται κατ’ εφαρμογή του παρόντος κανονισμού, η αναθεώρηση του παρόντος κανονισμού πρέπει να γίνει το αργότερο το 2015.

               (16)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την αλλαγή του κλίματος,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Αντικείμενο
   Ο παρών κανονισμός καθορίζει τη διαδικασία που θα ακολουθείται για την υποβολή αίτησης, καθώς και για την αξιολόγηση, την έγκριση και την πιστοποίηση των καινοτομικών τεχνολογιών για τη μείωση των εκπομπών CO2 από επιβατικά αυτοκίνητα σύμφωνα με το άρθρο 12 του κανονισμού (ΕΚ) αριθ. 443/2009.
   Άρθρο 2
   Πεδίο εφαρμογής
   1.   Κάθε τεχνολογία που εμπίπτει στο πεδίο εφαρμογής των ακόλουθων μέτρων, τα οποία καλύπτονται από την ολοκληρωμένη προσέγγιση του άρθρου 1 του κανονισμού (ΕΚ) αριθ. 443/2009 δεν θεωρείται καινοτομική τεχνολογία:

               α)

               βελτιώσεις στην απόδοση συστημάτων κλιματισμού·

               β)

               συστήματα παρακολούθησης της πίεσης των ελαστικών επισώτρων που εμπίπτουν στο πεδίο εφαρμογής του κανονισμού (ΕΚ) αριθ. 661/2009·

               γ)

               αντίσταση τριβής κύλισης ελαστικών που εμπίπτει στο πεδίο εφαρμογής του κανονισμού (ΕΚ) αριθ. 661/2009 και του κανονισμού (ΕΚ) αριθ. 1222/2009·

               δ)

               ενδείκτες αλλαγής ταχύτητας που εμπίπτουν στο πεδίο εφαρμογής του κανονισμού (ΕΚ) αριθ. 661/2009·

               ε)

               χρήση βιοκαυσίμων.

         2.   Αίτηση μπορεί να υποβληθεί, στο πλαίσιο του παρόντος κανονισμού, για μια τεχνολογία, εφόσον τηρούνται οι ακόλουθες προϋποθέσεις:

               α)

               έχει τοποθετηθεί στο 3 % ή λιγότερο όλων των καινούργιων επιβατικών αυτοκινήτων το 2009·

               β)

               σχετίζεται με στοιχεία εγγενή στην αποτελεσματική λειτουργία του οχήματος και είναι συμβατό με την οδηγία 2007/46/ΕΚ.

         Άρθρο 3
   Ορισμοί
   Πέραν των ορισμών στα άρθρα 2 και 3 του κανονισμού (ΕΚ) αριθ. 443/2009, ισχύουν οι ακόλουθοι ορισμοί:

               α)

               ως «καινοτομική τεχνολογία» νοείται τεχνολογία ή συνδυασμός τεχνολογιών με παρόμοια τεχνικά χαρακτηριστικά, όπου η εξοικονόμηση εκπομπών CO2 μπορεί να αποδειχθεί με τη χρησιμοποίηση μεθόδου δοκιμών και όπου καθεμία από τις επιμέρους τεχνολογίες που απαρτίζουν το συνδυασμό εμπίπτει στο πεδίο εφαρμογής που προσδιορίζεται στο άρθρο 2·

               β)

               ως «προμηθευτής» νοείται ο κατασκευαστής μιας καινοτομικής τεχνολογίας, υπεύθυνος για τη διασφάλιση της συμμόρφωσης της παραγωγής ή ο εξουσιοδοτημένος αντιπρόσωπός του στην Ένωση, ή ο εισαγωγέας·

               γ)

               ως «αιτών» νοείται ο κατασκευαστής ή ο προμηθευτής που υποβάλλει αίτηση για την έγκριση μιας καινοτομικής τεχνολογίας, ως οικολογικής καινοτομίας·

               δ)

               ως «οικολογική καινοτομία» νοείται μια καινοτομική τεχνολογία που συνοδεύεται από μια μέθοδο δοκιμών που έχει εγκριθεί από την Επιτροπή, σύμφωνα με τον παρόντα κανονισμό·

               ε)

               ως «ανεξάρτητος και πιστοποιημένος φορέας» νοείται μια τεχνική υπηρεσία κατηγορίας Α ή κατηγορίας Β που ορίζεται στο άρθρο 41 παράγραφος 3 στοιχεία α) και β) της οδηγίας 2007/46/ΕΚ που τηρεί τις απαιτήσεις του άρθρου 42 της εν λόγω οδηγίας, με την εξαίρεση των τεχνικών υπηρεσιών που ορίζονται σύμφωνα με το άρθρο 41 παράγραφος 6 της εν λόγω οδηγίας.

         Άρθρο 4
   Αίτηση
   1.   Η αίτηση για την έγκριση μιας καινοτομικής τεχνολογίας ως οικολογικής καινοτομίας υποβάλλεται στην Επιτροπή εγγράφως. Η αίτηση και όλα τα δικαιολογητικά υποβάλλονται με ηλεκτρονικό ταχυδρομείο ή ηλεκτρονικό μέσο εγγραφής/μεταφοράς δεδομένων ή μεταφορτώνονται σε διακομιστή που διαχειρίζεται η Επιτροπή. Στην έγγραφη αίτηση απαριθμούνται τα δικαιολογητικά.
   2.   Η αίτηση περιλαμβάνει τα ακόλουθα:

               α)

               στοιχεία του αιτούντος·

               β)

               περιγραφή της καινοτομικής τεχνολογίας και του τρόπου που είναι τοποθετημένη σε ένα όχημα, καθώς και τεκμηρίωση της υπαγωγής της τεχνολογίας στο πεδίο εφαρμογής που ορίζεται στο άρθρο 2·

               γ)

               συνοπτική περιγραφή της καινοτομικής τεχνολογίας, καθώς και των στοιχείων που τεκμηριώνουν την τήρηση των προϋποθέσεων του άρθρου 2 παράγραφος 2, και της μεθόδου δοκιμών που αναφέρονται στο στοιχείο ε) της παρούσας παραγράφου που δημοσιοποιείται με την υποβολή της αίτησης στην Επιτροπή·

               δ)

               εκτίμηση του αριθμού των μεμονωμένων οχημάτων που ενδέχεται ή πρόκειται να εξοπλιστούν με την καινοτομική τεχνολογία, καθώς και η εκτιμώμενη μείωση των εκπομπών CO2 για τα οχήματα αυτά χάρη στην καινοτομική τεχνολογία·

               ε)

               μεθοδολογία που θα χρησιμοποιηθεί για τεκμηρίωση της μείωσης των εκπομπών CO2 χάρη στην καινοτομική τεχνολογία, ή, εφόσον η μεθοδολογία αυτή έχει ήδη εγκριθεί από την Επιτροπή, αναφορά της εγκεκριμένης μεθοδολογίας·

               στ)

               στοιχεία που αποδεικνύουν ότι:

                           i)

                           η μείωση των εκπομπών που επιτυγχάνεται με την καινοτομική τεχνολογία τηρεί το όριο του άρθρου 9 παράγραφος 1, συνεκτιμώντας ενδεχόμενη απαξίωση της τεχνολογίας με την πάροδο του χρόνου·

                           ii)

                           η καινοτομική τεχνολογία δεν καλύπτεται από τη μέτρηση του τυποποιημένου κύκλου δοκιμών του CO2 που αναφέρεται στο άρθρο 12 παράγραφος 2 στοιχείο γ) του κανονισμού (ΕΚ) αριθ. 443/2009, όπως ορίζεται στο άρθρο 9 παράγραφος 2 του παρόντος κανονισμού·

                           iii)

                           ο αιτών είναι υπεύθυνος για τη μείωση των εκπομπών CO2 λόγω της καινοτομικής τεχνολογίας, όπως ορίζεται στο άρθρο 9 παράγραφος 3·

               ζ)

               έκθεση επαλήθευσης που συντάσσεται από ανεξάρτητο και πιστοποιημένο φορέα, όπως ορίζεται στο άρθρο 7.

         Άρθρο 5
   Όχημα βάσης και όχημα οικολογικής καινοτομίας
   1.   Για τους σκοπούς της τεκμηρίωσης των εκπομπών CO2 που αναφέρονται στο άρθρο 8 ο αιτών ορίζει

               α)

               ένα όχημα οικολογικής καινοτομίας εξοπλισμένο με την καινοτομική τεχνολογία·

               β)

               ένα όχημα βάσης που δεν είναι εξοπλισμένο με την καινοτομική τεχνολογία, αλλά που από κάθε άλλη άποψη είναι πανομοιότυπο με το όχημα οικολογικής καινοτομίας.

         2.   Εάν ο αιτών θεωρεί ότι οι πληροφορίες που αναφέρονται στα άρθρα 8 και 9 μπορούν να τεκμηριωθούν χωρίς τη χρήση οχήματος βάσης και οχήματος οικολογικής καινοτομίας, όπως αναφέρεται στην παράγραφο 1 του παρόντος άρθρου, η αίτηση περιλαμβάνει τα απαραίτητα στοιχεία που στοιχειοθετούν το συμπέρασμα αυτό και μια μέθοδο που αποδίδει ισοδύναμα αποτελέσματα.
   Άρθρο 6
   Μέθοδος δοκιμών
   1.   Η μέθοδος δοκιμών που αναφέρεται στο άρθρο 4 παράγραφος 2 στοιχείο ε) παρέχει αποτελέσματα επαληθεύσιμα, επαναλήψιμα και συγκρίσιμα. Είναι ικανή να τεκμηριώνει με ρεαλιστικό τρόπο και με ισχυρή στατιστική σημαντικότητα τα οφέλη όσον αφορά τις εκπομπές CO2 που προκύπτουν από την καινοτομική τεχνολογία, και, κατά περίπτωση, λαμβάνει υπόψη την αλληλεπίδραση με άλλες οικολογικές καινοτομίες.
   2.   Η Επιτροπή δημοσιεύει κατευθυντήριες οδηγίες σχετικά με την προετοιμασία των μεθόδων δοκιμών για τις διάφορες δυνητικά καινοτομικές τεχνολογίες, οι οποίες τηρούν τα κριτήρια που αναφέρονται στην παράγραφο 1.
   Άρθρο 7
   Έκθεση επαλήθευσης
   1.   Η έκθεση επαλήθευσης που αναφέρεται στο άρθρο 4 παράγραφος 2 στοιχείο ζ) συντάσσεται από ανεξάρτητο και πιστοποιημένο φορέα που δεν είναι μέρος του αιτούντος ούτε συνδέεται με άλλον τρόπο με αυτόν.
   2.   Για τους σκοπούς της έκθεσης επαλήθευσης, ο ανεξάρτητος και πιστοποιημένος φορέας

               α)

               επαληθεύει την τήρηση των κριτηρίων επιλεξιμότητας του άρθρου 2 παράγραφος 2·

               β)

               επαληθεύει ότι οι πληροφορίες που παρέχονται σύμφωνα με το άρθρο 4 παράγραφος 2 στοιχείο στ) ανταποκρίνονται στα κριτήρια που καθορίζονται στο άρθρο 9·

               γ)

               επαληθεύει ότι η μέθοδος δοκιμών που αναφέρεται στο άρθρο 4 παράγραφος 2 στοιχείο ε) είναι κατάλληλη για πιστοποίηση της εξοικονόμησης CO2 που προκύπτει από την καινοτομική τεχνολογία για τα σχετικά οχήματα που αναφέρονται στο άρθρο 4 παράγραφος 2 στοιχείο δ), και τηρεί τις ελάχιστες απαιτήσεις που ορίζονται στο άρθρο 6 παράγραφος 1·

               δ)

               επαληθεύει ότι η καινοτομική τεχνολογία είναι συμβατή με τις σχετικές απαιτήσεις που έχουν προσδιοριστεί για την έγκριση τύπου του οχήματος·

               ε)

               δηλώνει ότι ανταποκρίνεται στις απαιτήσεις που ορίζονται στην παράγραφο 1 του παρόντος άρθρου.

         3.   Για τους σκοπούς της πιστοποίησης της εξοικονόμησης εκπομπών CO2 σύμφωνα με το άρθρο 11, ο ανεξάρτητος και πιστοποιημένος φορέας, έπειτα από αίτηση του κατασκευαστή, συντάσσει έκθεση σχετικά με την αλληλεπίδραση μεταξύ των διαφόρων οικολογικών καινοτομιών που έχουν τοποθετηθεί σε ένα τύπο, παραλλαγή ή έκδοση οχήματος.
   Στην έκθεση προσδιορίζεται η εξοικονόμηση εκπομπών CO2 από τις διάφορες οικολογικές καινοτομίες, συνεκτιμώντας τον αντίκτυπο από την αλληλεπίδραση.
   Άρθρο 8
   Τεκμηρίωση των εκπομπών CO2

   1.   Τεκμηριώνονται οι ακόλουθες εκπομπές CO2 για αριθμό οχημάτων που αντιπροσωπεύει τα μεμονωμένα οχήματα της εκτίμησης σύμφωνα με το άρθρο 4 παράγραφος 2 στοιχείο δ):

               α)

               οι εκπομπές CO2 από το όχημα βάσης και από το όχημα οικολογικής καινοτομίας με την καινοτομική τεχνολογία σε λειτουργία που προκύπτουν από την εφαρμογή της μεθόδου του άρθρου 4 παράγραφος 2 στοιχείο ε)·

               β)

               οι εκπομπές CO2 από το όχημα βάσης και από το όχημα οικολογικής καινοτομίας με την καινοτομική τεχνολογία σε λειτουργία που προκύπτουν από την εφαρμογή της μεθόδου του άρθρου 12 παράγραφος 2 στοιχείο γ) του κανονισμού (ΕΚ) αριθ. 443/2009.

         Η τεκμηρίωση των εκπομπών CO2 σύμφωνα με τα σημεία α) και β) του πρώτου εδαφίου διενεργείται υπό ταυτόσημες συνθήκες δοκιμών για όλες τις δοκιμές.
   2.   Η συνολική εξοικονόμηση για ένα μεμονωμένο όχημα είναι η διαφορά μεταξύ των εκπομπών που τεκμηριώνονται σύμφωνα με την παράγραφο 1 πρώτο εδάφιο στοιχείο α).
   Εφόσον υπάρχει διαφορά μεταξύ των εκπομπών που έχουν τεκμηριωθεί σύμφωνα με την παράγραφο 1, πρώτο εδάφιο, στοιχείο β), η διαφορά αφαιρείται από τη συνολική εξοικονόμηση που έχει τεκμηριωθεί σύμφωνα με την παράγραφο 1 πρώτο εδάφιο στοιχείο α).
   Άρθρο 9
   Κριτήρια επιλεξιμότητας
   1.   Η ελάχιστη μείωση που επιτυγχάνεται με την καινοτομική τεχνολογία είναι 1 g CO2/km. Το όριο αυτό θεωρείται ότι τηρείται εφόσον η συνολική εξοικονόμηση χάρη στην καινοτομική τεχνολογία που τεκμηριώνεται σύμφωνα με το άρθρο 8 παράγραφος 2 ανέρχεται σε 1 g CO2/km ή περισσότερο.
   2.   Εφόσον στη συνολική εξοικονόμηση μιας καινοτομικής τεχνολογίας δεν περιλαμβάνεται εξοικονόμηση που έχει τεκμηριωθεί με βάση τον τυποποιημένο κύκλο δοκιμών σύμφωνα με το άρθρο 8 παράγραφος 2, η καινοτομική τεχνολογία θεωρείται ότι δεν καλύπτεται από τον τυποποιημένο κύκλο δοκιμών.
   3.   Η τεχνική περιγραφή της καινοτομικής τεχνολογίας που αναφέρεται στο άρθρο 4 παράγραφος 2 στοιχείο β) παρέχει τα απαραίτητα στοιχεία για να τεκμηριωθεί η μη εξάρτηση των επιδόσεων της τεχνολογίας για μείωση του CO2 από ρυθμίσεις ή επιλογές που διαφεύγουν του ελέγχου του αιτούντος.
   Εφόσον η περιγραφή βασίζεται σε υποθέσεις, αυτές είναι επαληθεύσιμες και βασίζονται σε ισχυρά και ανεξάρτητα στατιστικά στοιχεία που τις στηρίζουν, όπως εξάλλου και τη δυνατότητα εφαρμογής τους σε όλη την Ένωση.
   Άρθρο 10
   Αξιολόγηση μιας αίτησης οικολογικής καινοτομίας
   1.   Με την παραλαβή της αίτησης, η Επιτροπή δημοσιοποιεί τη συνοπτική περιγραφή της καινοτομικής τεχνολογίας και της μεθόδου δοκιμών που αναφέρονται στο άρθρο 4 παράγραφος 2 στοιχείο γ).
   2.   Η Επιτροπή αξιολογεί την αίτηση και, εντός εννέα μηνών από την παραλαβή της πλήρους αίτησης, εγκρίνει την καινοτομική τεχνολογία ως οικολογική καινοτομία μαζί με τη μέθοδο δοκιμών, εκτός αν διατυπωθούν αντιρρήσεις όσον αφορά την επιλεξιμότητα της τεχνολογίας ή την καταλληλότητα της μεθόδου δοκιμών.
   Στην απόφαση για έγκριση της καινοτομικής τεχνολογίας ως οικολογικής καινοτομίας αναφέρονται τα πληροφοριακά στοιχεία που απαιτούνται για την πιστοποίηση της εξοικονόμησης εκπομπών CO2 σύμφωνα με το άρθρο 11 του παρόντος κανονισμού, με την επιφύλαξη της εφαρμογής των εξαιρέσεων στο δικαίωμα πρόσβασης του κοινού στα έγγραφα που αναφέρονται στον κανονισμό (ΕΚ) αριθ. 1049/2001.
   3.   Η Επιτροπή μπορεί να ζητήσει προσαρμογές της προτεινόμενης μεθόδου δοκιμών ή να απαιτεί τη χρήση άλλης εγκεκριμένης μεθόδου δοκιμών από αυτήν που προτείνει ο αιτών. Ο αιτών καλείται να γνωμοδοτήσει σχετικά με την προτεινόμενη προσαρμογή ή την επιλογή μεθόδου δοκιμών.
   4.   Η περίοδος αξιολόγησης μπορεί να παραταθεί κατά πέντε μήνες, εφόσον η Επιτροπή διαπιστώσει ότι, λόγω της πολυπλοκότητας της καινοτομικής τεχνολογίας και της συνοδευτικής μεθόδου δοκιμών ή εξαιτίας της έκτασης και του περιεχομένου της αίτησης, η αίτηση δεν μπορεί να αξιολογηθεί κατάλληλα εντός της εννεάμηνης περιόδου αξιολόγησης.
   Εντός 40 ημερών από την παραλαβή της αίτησης, η Επιτροπή ειδοποιεί τον αιτούντα εάν πρέπει να παραταθεί η περίοδος αξιολόγησης
   Άρθρο 11
   Πιστοποίηση εξοικονόμησης εκπομπών CO2 από οικολογικές καινοτομίες
   1.   Ένας κατασκευαστής που επιθυμεί να επωφεληθεί από τη μείωση των μέσων ειδικών εκπομπών του σε CO2 ώστε να καλύψει το στόχο εκπομπών του μέσω εξοικονόμησης CO2 προερχόμενης από μιαν οικολογική καινοτομία, απευθύνεται σε εγκρίνουσα αρχή κατά την έννοια της οδηγίας 2007/46/ΕΚ για έκδοση πιστοποιητικού έγκρισης ΕΚ τύπου του οχήματος όπου έχει τοποθετηθεί η οικολογική καινοτομία. Η αίτηση χορήγησης πιστοποιητικού, εκτός από τα έγγραφα που παρέχουν τις απαραίτητες πληροφορίες οι οποίες ορίζονται στο άρθρο 6 της οδηγίας 2007/46/ΕΚ, αναφέρεται στην απόφαση της Επιτροπής για έγκριση της οικολογικής καινοτομίας σύμφωνα με το άρθρο 10 παράγραφος 2 του παρόντος κανονισμού.
   2.   Η πιστοποιημένη εξοικονόμηση εκπομπών CO2 από την οικολογική καινοτομία που έχει τεκμηριωθεί σύμφωνα με το άρθρο 8 του παρόντος κανονισμού προσδιορίζεται χωριστά, τόσο στο φάκελο της έγκρισης τύπου, όσο και στο πιστοποιητικό συμμόρφωσης σύμφωνα με την οδηγία 2007/46/ΕΚ, με βάση τις δοκιμές που διεξήγαγαν οι τεχνικές υπηρεσίες σύμφωνα με το άρθρο 11 της εν λόγω οδηγίας, με την εγκεκριμένη μέθοδο δοκιμών.
   Εφόσον η εξοικονόμηση εκπομπών CO2 από μια οικολογική καινοτομία για ένα συγκεκριμένο τύπο, παραλλαγή ή έκδοση υπολείπεται του κατώτατου ορίου του άρθρου 9 παράγραφος 1, η εξοικονόμηση δεν πιστοποιείται.
   3.   Εφόσον το όχημα είναι εξοπλισμένο με περισσότερες από μία οικολογικές καινοτομίες, η εξοικονόμηση εκπομπών CO2 τεκμηριώνεται χωριστά για κάθε οικολογική καινοτομία, σύμφωνα με τη διαδικασία που προβλέπεται στο άρθρο 8 παράγραφος 1. Το άθροισμα των εξοικονομήσεων αυτών, που καθορίζονται σύμφωνα με το άρθρο 8 παράγραφος 2 για κάθε οικολογική καινοτομία, συνιστά τη συνολική εξοικονόμηση εκπομπών CO2 για το σκοπό πιστοποίησης του εν λόγω οχήματος.
   4.   Εφόσον δεν μπορεί να αποκλειστεί η αλληλεπίδραση μεταξύ των διαφόρων οικολογικών καινοτομιών που έχουν τοποθετηθεί σε ένα όχημα εξαιτίας του προφανώς διαφορετικού χαρακτήρα τους, ο κατασκευαστής επισημαίνει το γεγονός αυτό στην αίτηση προς την αρχή έγκρισης και συνυποβάλλει έκθεση του ανεξάρτητου και πιστοποιημένου φορέα σχετικά με τον αντίκτυπο της αλληλεπίδρασης στην εξοικονόμηση από τις οικολογικές καινοτομίες στο όχημα, όπως αναφέρεται στο άρθρο 7 παράγραφος 3.
   Εφόσον, λόγω αυτής της αλληλεπίδρασης, η συνολική εξοικονόμηση είναι μικρότερη από 1 g CO2/km επί τον αριθμό των οικολογικών καινοτομιών, για τον υπολογισμό της συνολικής εξοικονόμησης σύμφωνα με την παράγραφο 3 του παρόντος άρθρου λαμβάνονται υπόψη μόνο οι εξοικονομήσεις από τις οικολογικές καινοτομίες που τηρούν το όριο του άρθρου 9 παράγραφος 1.
   Άρθρο 12
   Επανεξέταση των πιστοποιήσεων
   1.   Η Επιτροπή εξασφαλίζει ότι οι πιστοποιήσεις και η εξοικονόμηση εκπομπών CO2 που αποδίδονται σε μεμονωμένα οχήματα επαληθεύονται σε βάση ad hoc.
   Εφόσον διαπιστώσει ότι υπάρχει διαφορά μεταξύ της πιστοποιημένης εξοικονόμησης εκπομπών CO2 και της εξοικονόμησης που έχει διαπιστώσει χρησιμοποιώντας τη σχετική μέθοδο ή μεθόδους δοκιμών, η Επιτροπή ενημερώνει τον κατασκευαστή για τα συμπεράσματά της.
   Ο κατασκευαστής μπορεί, εντός 60 ημερών από την παραλαβή της γνωστοποίησης, να υποβάλει στην Επιτροπή στοιχεία που τεκμηριώνουν την ακρίβεια της πιστοποιημένης εξοικονόμησης CO2. Κατόπιν αιτήματος της Επιτροπής, υποβάλλεται η έκθεση σχετικά με την αλληλεπίδραση των διαφόρων οικολογικών καινοτομιών που αναφέρονται στο άρθρο 7 παράγραφος 3.
   2.   Αν τα αποδεικτικά στοιχεία που αναφέρονται στην παράγραφο 1 δεν υποβληθούν εντός της οριζόμενης χρονικής περιόδου, ή αν η Επιτροπή διαπιστώσει ότι τα παρεχόμενα στοιχεία δεν είναι ικανοποιητικά, μπορεί η Επιτροπή να αποφασίσει να μην λάβει υπόψη την πιστοποιημένη εξοικονόμηση εκπομπών CO2 στον υπολογισμό του μέσου όρου των ειδικών εκπομπών του εν λόγω κατασκευαστή για το επόμενο ημερολογιακό έτος.
   3.   Ένας κατασκευαστής του οποίου η πιστοποιημένη εξοικονόμηση εκπομπών CO2 δεν λαμβάνεται πλέον υπόψη, μπορεί να υποβάλει αίτηση για νέα πιστοποίηση των σχετικών οχημάτων, σύμφωνα με τη διαδικασία που προβλέπεται στο άρθρο 11.
   Άρθρο 13
   Κοινοποίηση πληροφοριών
   Ένας αιτών που ζητά να θεωρούνται εμπιστευτικές οι πληροφορίες που υποβάλλονται δυνάμει του παρόντος κανονισμού, πρέπει να αιτιολογεί γιατί εμπίπτουν σε εξαιρέσεις του άρθρου 4 του κανονισμού (ΕΚ) αριθ. 1049/2001.
   Άρθρο 14
   Επανεξέταση
   Ο παρών κανονισμός και οι οικολογικές καινοτομίες που έχουν εγκριθεί κατ’ εφαρμογή του θα επανεξεταστούν το αργότερο έως τις 31 Δεκεμβρίου 2015.
   Άρθρο 15
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 25 Ιουλίου 2011.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 140 της 5.6.2009, σ. 1.

      (2)  COM(2007) 19 τελικό.

      (3)  COM(2007) 22 τελικό.

      (4)  ΕΕ L 200 της 31.7.2009, σ. 1.

      (5)  ΕΕ L 342 της 22.12.2009, σ. 46.

      (6)  ΕΕ L 199 της 28.7.2008, σ. 1.

      (7)  ΕΕ L 263 της 9.10.2007, σ. 1.

      (8)  ΕΕ L 145 της 31.5.2001, σ. 43.


title: Εκτελεστικός κανονισμός (ΕΕ) 2016/593 της Επιτροπής, της 5ης Απριλίου 2016, για την έγκριση μη ήσσονος σημασίας τροποποίησης των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Olive de Nîmes (ΠΟΠ)]

text:
               19.4.2016

               EL

               Επίσημη Εφημερίδα της Ευρωπαϊκής Ένωσης

               L 103/12

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/593 ΤΗΣ ΕΠΙΤΡΟΠΉΣ
   της 5ης Απριλίου 2016
   για την έγκριση μη ήσσονος σημασίας τροποποίησης των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Olive de Nîmes (ΠΟΠ)]
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 52 παράγραφος 2,
   Εκτιμώντας τα ακόλουθα:

               (1)

               Σύμφωνα με το άρθρο 53 παράγραφος 1 πρώτο εδάφιο του κανονισμού (ΕΕ) αριθ. 1151/2012, η Επιτροπή εξέτασε την αίτηση της Γαλλίας για την έγκριση τροποποίησης των προδιαγραφών της προστατευόμενης ονομασίας προέλευσης «Olive de Nîmes», η οποία καταχωρίσθηκε δυνάμει του κανονισμού (ΕΕ) αριθ. 991/2010 της Επιτροπής (2).

               (2)

               Δεδομένου ότι η εν λόγω τροποποίηση δεν είναι ήσσονος σημασίας κατά την έννοια του άρθρου 53 παράγραφος 2 του κανονισμού (ΕΕ) αριθ. 1151/2012, η Επιτροπή δημοσίευσε την αίτηση τροποποίησης, κατ' εφαρμογή του άρθρου 50 παράγραφος 2 στοιχείο α) του εν λόγω κανονισμού, στην Επίσημη Εφημερίδα της Ευρωπαϊκής Ένωσης
                   (3).

               (3)

               Δεδομένου ότι δεν έχει κοινοποιηθεί στην Επιτροπή καμία δήλωση ένστασης βάσει του άρθρου 51 του κανονισμού (ΕΕ) αριθ. 1151/2012, η τροποποίηση των προδιαγραφών πρέπει να εγκριθεί,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Εγκρίνεται η τροποποίηση των προδιαγραφών η οποία έχει δημοσιευθεί στην Επίσημη Εφημερίδα της Ευρωπαϊκής Ένωσης και αφορά την ονομασία «Olive de Nîmes» (ΠΟΠ).
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 5 Απριλίου 2016.

            Για την Επιτροπή,

            εξ ονόματος του Προέδρου,

         Phil HOGAN

            Μέλος της Επιτροπής

      (1)  ΕΕ L 343 της 14.12.2012, σ. 1.

      (2)  Κανονισμός (ΕΕ) αριθ. 991/2010 της Επιτροπής, της 4ης Νοεμβρίου 2010, για την καταχώριση ονομασίας στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Olive de Nîmes (ΠΟΠ)] (ΕΕ L 288 της 5.11.2010, σ. 12).

      (3)  ΕΕ C 358 της 30.10.2015, σ. 11.


title: Εκτελεστικός κανονισμός 2012/544/ΚΕΠΠΑ του Συμβουλίου, της 25ης Ιουνίου 2012 , για την εφαρμογή του άρθρου 32 παράγραφος 1 του κανονισμού (ΕΕ) αριθ. 36/2012 σχετικά με περιοριστικά μέτρα λόγω της κατάστασης στη Συρία

text:
               26.6.2012

               EL

               Επίσημη Εφημερίδα της Ευρωπαϊκής Ένωσης

               L 165/20

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ 2012/544/ΚΕΠΠΑ ΤΟΥ ΣΥΜΒΟΥΛΊΟΥ
   της 25ης Ιουνίου 2012
   για την εφαρμογή του άρθρου 32 παράγραφος 1 του κανονισμού (ΕΕ) αριθ. 36/2012 σχετικά με περιοριστικά μέτρα λόγω της κατάστασης στη Συρία
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής 'Ενωσης,
   Έχοντας υπόψη τον κανονισμό (ΕΕ) αριθ. 36/2012 του Συμβουλίου, της 18ης Ιανουαρίου 2012, σχετικά με περιοριστικά μέτρα λόγω της κατάστασης στη Συρία (1), και ιδίως το άρθρο 32 παράγραφος 1,
   Εκτιμώντας τα ακόλουθα:

               (1)

               Στις 18 Ιανουαρίου 2012, το Συμβούλιο εξέδωσε τον κανονισμό (ΕΕ) αριθ. 36/2012.

               (2)

               Λόγω της σοβαρότητας της κατάστασης στη Συρία και σύμφωνα με την εκτελεστική απόφαση 2012/335/ΚΕΠΠΑ του Συμβουλίου για την εφαρμογή της απόφασης 2011/782/ΚΕΠΠΑ του Συμβουλίου σχετικά με περιοριστικά μέτρα κατά της Συρίας (2), θα πρέπει να συμπεριληφθούν ένα επιπλέον πρόσωπο και πρόσθετες οντότητες στον κατάλογο των φυσικών και νομικών προσώπων, οντοτήτων ή οργανισμών που υπόκεινται σε περιοριστικά μέτρα, που παρατίθεται στο παράρτημα ΙΙ του κανονισμού (ΕΕ) αριθ. 36/2012,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το πρόσωπο και οι οντότητες που απαριθμούνται στο παράρτημα του παρόντος κανονισμού προστίθενται στον κατάλογο που παρατίθεται στο παράρτημα ΙΙ του κανονισμού (ΕΕ) αριθ. 36/2012.
   Άρθρο 2
   Ο κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Λουξεμβούργο, 25 Ιουνίου 2012.

            Για το Συμβούλιο

            Η Πρόεδρος

         C. ASHTON

      (1)  ΕΕ L 16 της 19.1.2012, σ. 1.

      (2)  Βλέπε σελίδα 80 της παρούσας Επίσημης Εφημερίδας.

      ΠΑΡΑΡΤΗΜΑ

         ΠΡΟΣΩΠΟ ΚΑΙ ΟΝΤΟΤΗΤΕΣ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 1

         Πρόσωπα

                  Ονοματεπώνυμο

                  Αναγνωριστικά στοιχεία

                  Λόγοι

                  Ημερομηνία καταχώρισης

                  1.

                  Bouthaina Shaaban
                  (άλλως Buthaina Shaaban)

                  Γεννήθηκε το 1953 στο Χομς, Συρία

                  Σύμβουλος για θέματα πολιτικής και ΜΜΕ του Προέδρου από το 2008 και συμμετέχει έτσι στις ενέργειες καταστολής κατά του πληθυσμού.

                  26.6.2012

         Οντότητες

                  Ονομασία

                  Αναγνωριστικά στοιχεία

                  Λόγοι

                  Ημερομηνία καταχώρισης

                  1.

                  Υπουργείο Άμυνας

                  Διεύθυνση: Umayyad Square, Δαμασκός
                  Τηλέφωνο: +963-11-7770700

                  Μέρος της συριακής κυβέρνησης που μετέχει άμεσα στην καταστολή.

                  26.6.2012

                  2.

                  Υπουργείο Εσωτερικών

                  Διεύθυνση: Merjeh Square, Δαμασκός
                  Τηλέφωνο: +963-11-2219400, +963-11-2219401, +963-11-2220220, +963-11-2210404

                  Μέρος της συριακής κυβέρνησης που μετέχει άμεσα στην καταστολή.

                  26.6.2012

                  3.

                  Γραφείο εθνικής ασφάλειας της Συρίας

                  Μέρος της συριακής κυβέρνησης και στέλεχος του κόμματος Μπαθ της Συρίας. Μετέχει άμεσα στην καταστολή. Διατάσσει τις συριακές δυνάμεις ασφαλείας να κάνουν χρήση άκρατης βίας κατά των διαδηλωτών.

                  26.6.2012

                  4.

                  Syria International Islamic Bank (SIIB)
                  (άλλως: Syrian International Islamic Bank· άλλως SIIB)

                  Διεύθυνση: Syria International Islamic Bank Building, Main Highway Road, περιοχή Al Mazzeh, Τ.Θ. 35494, Δαμασκός, Συρία.
                  Άλλη διεύθυνση: Τ.Θ. 35494, Mezza'h Vellat Sharqia'h, δίπλα από το Προξενείο της Σαουδικής Αραβίας, Δαμασκός, Συρία.

                  Η SIIB ενεργεί ως προκάλυμμα της Commercial Bank of Syria και έδωσε τη δυνατότητα στην τράπεζα αυτή να παρακάμψει τις κυρώσεις που της επέβαλε η ΕΕ. Από το 2011 έως το 2012, η SIIB παρέσχε χρηματοδότηση 150 $ εξ ονόματος της Commercial Bank of Syria. Οι διακανονισμοί, που φέρεται να έκανε η SIIB, έγιναν στην ουσία από την Commercial Bank of Syria.
                  Εκτός από τη συνεργασία της με την Commercial Bank of Syria για την παράκαμψη των κυρώσεων, η SIIB πραγματοποίησε το 2012 διάφορες πληρωμές για την Syrian Lebanese Commercial Bank, μια άλλη τράπεζα που ήδη είχε στο στόχαστρο η ΕΕ.
                  Με αυτές τις ενέργειες, η SIIB βοήθησε την οικονομική στήριξη του συριακού καθεστώτος.

                  26.6.2012

                  5.

                  General Organisation of Radio and TV
                  (άλλως Syrian Directorate General of Radio & Television Est· άλλως General Radio and Television Corporation· άλλως Radio and Television Corporation· άλλως GORT)

                  Διεύθυνση: Al Oumaween Square, Τ.Θ. 250, Δαμασκός, Συρία
                  Τηλέφωνο (963 11) 223 4930

                  Κρατικός οργανισμός, υπαγόμενος στο Υπουργείο πληροφοριών της Συρίας· στηρίζει και προάγει την πολιτική των πληροφόρησης. Υπεύθυνος για τη λειτουργία των κρατικών τηλεοπτικών καναλιών, δύο επίγειων και ενός δορυφορικού, καθώς και των κυβερνητικών ραδιοφωνικών σταθμών. Ο GORT έχει υποκινήσει βία κατά του άμαχου πληθυσμού στη Συρία· προπαγανδιστικό όργανο του καθεστώτος Άσαντ και διασπορέας παραπληροφόρησης.

                  26.6.2012

                  6.

                  Syrian Company for Oil Transport
                  (άλλως Syrian Crude Oil Transportation Company· άλλως “SCOT”· άλλως “SCOTRACO”

                  Banias Industrial Area, Latakia Entrance Way, Τ.Θ. 13, Banias, Συρία· Ιστοσελίδα: www.scot-syria.com · ηλεκτρονική διεύθυνση: scot50@scn-net.org

                  Κρατική εταιρεία πετρελαιοειδών. Παρέχει οικονομική υποστήριξη στο καθεστώς.

                  26.6.2012


title: Εκτελεστικός κανονισμός (ΕΕ) 2015/481 της Επιτροπής, της 20ής Μαρτίου 2015 , για καθορισμό των κατ' αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών

text:
               21.3.2015

               EL

               Επίσημη Εφημερίδα της Ευρωπαϊκής Ένωσης

               L 77/5

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/481 ΤΗΣ ΕΠΙΤΡΟΠΉΣ
   της 20ής Μαρτίου 2015
   για καθορισμό των κατ' αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1),
   Έχοντας υπόψη τον εκτελεστικό κανονισμό (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (2), και ιδίως το άρθρο 136 παράγραφος 1,
   Εκτιμώντας τα ακόλουθα:

               (1)

               Ο εκτελεστικός κανονισμός (ΕΕ) αριθ. 543/2011 προβλέπει, κατ' εφαρμογή των αποτελεσμάτων των πολυμερών εμπορικών διαπραγματεύσεων του Γύρου της Ουρουγουάης, τα κριτήρια για τον καθορισμό από την Επιτροπή των κατ' αποκοπή τιμών εισαγωγής από τρίτες χώρες, για τα προϊόντα και τις περιόδους που ορίζονται στο παράρτημα XVI μέρος A του εν λόγω κανονισμού.

               (2)

               Η κατ' αποκοπή τιμή εισαγωγής υπολογίζεται κάθε εργάσιμη ημέρα, σύμφωνα με το άρθρο 136 παράγραφος 1 του εκτελεστικού κανονισμού (ΕΕ) αριθ. 543/2011, λαμβανομένων υπόψη των ημερήσιων μεταβλητών στοιχείων. Συνεπώς, ο παρών κανονισμός θα πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι κατ' αποκοπή τιμές εισαγωγής που αναφέρονται στο άρθρο 136 του εκτελεστικού κανονισμού (ΕΕ) αριθ. 543/2011 καθορίζονται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 20 Μαρτίου 2015.

            Για την Επιτροπή,

            εξ ονόματος του Προέδρου,

         Jerzy PLEWA

            Γενικός Διευθυντής Γεωργίας και Αγροτικής Ανάπτυξης

      (1)  ΕΕ L 347 της 20.12.2013, σ. 671.

      (2)  ΕΕ L 157 της 15.6.2011, σ. 1.

      ΠΑΡΑΡΤΗΜΑ

         Οι κατ' αποκοπή τιμές εισαγωγής για τον προσδιορισμό της τιμής εισόδου ορισμένων οπωροκηπευτικών

                  (ευρώ/100 kg)

                  Κωδικός ΣΟ

                  Κωδικός τρίτων χωρών (1)

                  Κατ' αποκοπή τιμή εισαγωγής

                  0702 00 00

                  IL

                  94,1

                  MA

                  85,6

                  TR

                  81,6

                  ZZ

                  87,1

                  0707 00 05

                  JO

                  206,0

                  MA

                  174,9

                  TR

                  161,6

                  ZZ

                  180,8

                  0709 93 10

                  MA

                  101,5

                  TR

                  172,3

                  ZZ

                  136,9

                  0805 10 20

                  EG

                  48,9

                  IL

                  68,8

                  MA

                  53,5

                  TN

                  61,8

                  TR

                  71,3

                  ZZ

                  60,9

                  0805 50 10

                  TR

                  61,9

                  ZZ

                  61,9

                  0808 10 80

                  AR

                  94,0

                  BR

                  71,9

                  CL

                  104,5

                  CN

                  81,0

                  MK

                  28,2

                  US

                  251,8

                  ZZ

                  105,2

                  0808 30 90

                  AR

                  106,6

                  CL

                  126,1

                  CN

                  102,1

                  ZA

                  133,6

                  ZZ

                  117,1

         (1)  Ονοματολογία των χωρών που ορίζεται στον κανονισμό (ΕΕ) αριθ. 1106/2012 της Επιτροπής, της 27ης Νοεμβρίου 2012, για την εφαρμογή του κανονισμού (ΕΚ) αριθ. 471/2009 του Ευρωπαϊκού Κοινοβουλίου και του Συμβουλίου για τις κοινοτικές στατιστικές του εξωτερικού εμπορίου με τις τρίτες χώρες, όσον αφορά την επικαιροποίηση της ονοματολογίας των χωρών και εδαφών (ΕΕ L 328 της 28.11.2012, σ. 7). Ο κωδικός «ZZ» αντιπροσωπεύει «άλλες χώρες καταγωγής».